बि टि सि आव गोरिबनि जेंनाखौ फोजोबनायनि गुदि नोजोरजों थांनाय सान्नैसो सिगांनिफ्राय बि टि सिनि गुबुन गुबुन जिल्लाफोरनि गामि गामि हाबनानै नायगिदिंनाय आरो सुलु लानाय बायदिनो, बि टि सि नि गाहाय खुंगिरि प्रमद बर’आ दिनै कक्राझार जिल्लानि सिङाव थानाय दाब दाब गामिफोराव हाबनानै गोरिब थाखोनि नखरफोरखौ नायगिदिंदों। कक्राझार सहरनि साखाथियाव थानाय देबोरगाव-बालाजाननि बाजपारा गामियाव हाबनानै सरकारि बिथांखिनिफ्राय जानगाराव थानांनाय नगद रय नि सुबुंनि नख’राव नुजाथिहैयो प्रमद बर’आ। बे समावनो बि टि सि नि गाहाय प्रमद बर’आ गोरिब आरो दुखुथिया सुबुंफोरनि जेंनाखौ फोजोबनो थांखिजों बि टि सि नि गासै जिल्लाफोराव सानसेयाव गंथाम दुखुथिया नख’राव हाबनायनि हाबाफारिखौ लादों होन्नानै खौरांगिरिनि सिगाङाव बुंथियो। लोगोसे फैगौ 16 आगस्टनि उनाव गासै EM-GM फोरा 2 अक्टबरसिम सानफ्रोमबो 3 निफ्राय 5 रिंगासिम सिम दुखुथिया नखरफोराव हाबनायनि थांखि लादों होन्नानै फोरमायबावो बि टि सि नि गाहाय खुंगिरि प्रमद बर’आ।